Ամփոփելով արտաքին քաղաքական տարին` «Հայոց Աշխարհ»-ը գրում է. - «Անցնող տարվա ընթացքում շարունակված բանակցային գործընթացի որոշակի հանգրվանում, ավելի կոնկրետ՝ ամռան ամիսներին, երբ փաստորեն երեք տերությունների «կոլեկտիվ մանդատով» օժտած Ռուսաստանը, ի դեմս նախագահ Դ.Մեդվեդեւի, անկեղծորեն փորձ արեց մոտեցնել Մադրիդյան սկզբունքների շուրջ կողմերի միջեւ առկա տարաձայնությունները կարգավորման փոխզիջումային հենքն առարկայացնելու համար, բանակցային կողմերից մեկի՝ Ադրբեջանի նախագահի «կազանյան 10 վերապահումները» ի չիք դարձրին այդ ամենը։ Դրանից հետո ո՛չ մի միջնորդ չէր կարող շարունակել իր առաքելությունը, ուստի թվում էր, թե բանակցային գործընթացը տապալվեց, եւ Ադրբեջանին մնաց միայն հարցի ռազմական լուծման ուղին։ Սակայն ակնհայտ դարձավ, որ դրան էլ դեմ են բոլոր միջնորդները, իսկ ահա Ռուսաստանից ստացված «հստակ ազդանշանները» Բաքվի միապետի մեջ կասկած չթողեցին ռազմական գործողությունների վերսկսման պարագայում իրեն սպասող տխուր ճակատագրի շուրջ»։